Source: https://birosag.hu/hirek/kategoria/birosagokrol/2018-birosagi-epulettervezesek-eve
Timestamp: 2019-01-23 07:45:35
Document Index: 23551456

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ']

2018: a bírósági épülettervezések éve | Magyarország Bíróságai
2018: a bírósági épülettervezések éve
2018.12.18. - 15:55
Összesen 185 ingatlan épületfejlesztési, karbantartási munkálatait, jó gazda módjára történő kezelését látja el az Országos Bírósági Hivatal (OBH). A szervezet célja az ügyfelek és a munkavállalók számára is a XXI. századi elvárásoknak megfelelő, az ítélkezés minőségét szolgáló körülmények biztosítása. Az OBH a 2018-as évet az új ügyfélközpontok átadása, valamint a Közigazgatási és Munkaügyi Bíróságok kialakítása mellett az épülettervezéseknek szentelte.
Az idei évben kezdetét vette az egységes elveken alapuló ügyfélközpontok átadása. Az első létesítményt az Egri Törvényszék teljes körűen felújított épületében adták át 2018. április 3-án. A második ügyfélközpont a Szigetszentmiklósi Járásbíróság épületében kapott helyet. A bírósághoz való hozzáférés egyszerűsítését célzó központokban a modern tájékoztatás, gyors ügyintézés egy helyen valósul meg. Az ügyfélközpont célja, hogy a legkorszerűbb technológiákat felhasználva tájékoztassa az ügyfeleket és segítse őket az ügyintézésben.
2018-ban a Veszprémi és Pécsi Közigazgatási és Munkaügyi Bíróságok is új épületbe költöztek. A veszprémi épület tökéletesen megfelel a bírósági funkciónak, ügyfélbarát és gyermekbarát, külön kezelőirodát és elektronikus beléptető rendszert alakítottak ki. A pécsi épület szintén betölti minden funkcióját. Akadálymentesített, tömegközlekedéssel és személygépkocsival is jól megközelíthető, a bíróság illetékességi területéhez tartozó Somogy és Tolna megyékből is könnyen el tudnak jutni az ügyfelek. A hét tárgyalóterem mellett többek között irattárat, illetve kollégiumi tanácskozótermet is kialakítottak a felújított épületben.
Az idei év ugyanakkor az épülettervezések éve. Az OBH számos, egyebek mellett oktatási központok fejlesztését és létesítését, valamint bírósági épületek teljes körű rekonstrukcióját célzó épülettervezéseket indított el.
Kezdetét vette a Magyar Igazságügyi Akadémia „C” szárnyának átalakítását célzó tervezés, valamint a megnövekedett képzési igények miatt a Balatonszemesi Oktatási Központ tervezése. A fejlesztés célja az évek óta növekvő képzési és technológiai igényeknek megfelelő, legkorszerűbb eszközök által támogatott oktatások lebonyolítását, valamint a bírósági szervezetben dolgozók pihenését is támogató komplexum felépítése.
Az OBH a Wagner Gyula Terv keretében, és a vagyonkezelő Szegedi Törvényszék aktív részvételével teljesen megújítja a törvényszéki épületet. A fejlesztések eredményeként, a teljes rekonstrukció és bővítés után a meglévő 9.500 négyzetméteres alapterületű épület mintegy 12.600 négyzetméteren biztosítja majd a bíróságon dolgozók hatékonyabb munkavégzését, és a korszerű fizikai feltételeket. Az épület átalakítására vonatkozó Építési engedélyezési tervet 2018. november 15-én kapta meg a törvényszék.
A Tapolcai Járásbíróság teljes rekonstrukciójára és bővítésére, valamint a Dunakeszi Járásbíróság új épületének létesítésére építészeti tervpályázatot tett közzé az OBH.
A Tapolcai Járásbíróság és a Tapolcai Járási Ügyészség közös használatában lévő épületének teljes rekonstrukcióját és bővítését célzó tervpályázatot 2017 májusában hirdette meg az OBH. A Bíráló Bizottság és a közreműködő szakértők 25 beérkező pályázatot értékeltek, melyből 11 pályamű részesült díjazásban vagy megvételben. Az épület tervezési fázisa 2019 végén zárul le.
Az OBH a Magyar Építész Kamarával együttműködve 2018 májusában újabb építészeti tervpályázatot írt ki, a Dunakeszi Járásbíróság és Járási Ügyészség új épületének tervezésére. A felhívásra 27 pályamű érkezett, melyeket az építészekből, építőmérnökökből és a Dunakeszi Járásbíróság jogász képviselőjéből álló Bíráló Bizottság plenáris ülések keretében értékelt. A kiválasztott szolgáltatókkal a tervezés 2019 végén fejeződik be. Emellett kezdetét vette az Érdi Járásbíróság és a Kiskőrösi Járásbíróság új épületének kiviteli tervezése. A Kisvárdai Járásbíróság és a Szarvasi Járásbíróság épületének teljes rekonstrukciója és bővítése is a célok között szerepel, a tervezési munkálatokat szintén elindította az OBH még 2018-ban.
Kihirdették a Dunakeszi Járásbíróság és Járási Ügyészség tervpályázatának győztesét
Új épületbe költözhet a Dunakeszi Járásbíróság és Járási Ügyészség
Új épületbe költözött a Veszprémi Közigazgatási és Munkaügyi Bíróság - VIDEÓ